**Budapesti házhoz szállító étterem működését függesztette fel a Nébih**

**Élelmiszerbiztonsági kockázatot is jelentő szabálytalanságok miatt azonnali hatállyal felfüggesztették egy budapesti vendéglátó-ipari egység tevékenységét a Nemzeti Élelmiszerlánc-biztonsági Hivatal (Nébih) szakemberei. A higiéniai hiányosságokon túl nem nyomon követhető, valamint lejárt minőségmegőrzési idejű alapanyagokat is találtak a létesítményben.**

Egy budapesti, házhoz szállítást végző vendéglátó-ipari egység ellenőrzése során számos súlyos higiéniai hiányosságot tapasztaltak a Nébih szakemberei a múlt héten.

Többek között a mennyezet és a falak az egység egészében koszosak, porosak, pókhálósak voltak. Ráadásul a főzőtérben a plafon festékrétege közvetlenül az olajsütő felett hullott, hámlott. A berendezések (például hűtők, munkaasztalok, dagasztógép) környezetében és közvetlenül alattuk is zsíros fekete koszt láttak az ellenőrök. A padló takarítatlansága az egész egységre jellemező volt. A dolgozóknak a higiénikus kézmosáshoz szükséges kellékek nem álltak rendelkezésre.

Külön hulladéktároló helyiséggel a létesítmény nem rendelkezett, a konyhai hulladékot elszállításig a sütő-főző térben elhelyezett nyitott hordókban gyűjtötték és tárolták. Zöldség-gyümölcs előkészítő helyiség hiányában a tisztítatlan fokhagyma, valamint a zsákos vöröshagyma a húselőkészítőben kapott helyet.

A súlyos, élelmiszerbiztonsági kockázatot is jelentő hiányosságok miatt a Nébih ellenőrei azonnali hatállyal felfüggesztették az egység tevékenységét. Emellett 5 tétel (25 kg) nem nyomonkövethető és lejárt minőségmegőrzési idejű alapanyagot is kivontak a forgalomból és elrendelték az állati eredetű élelmiszerek megsemmisítését. Utóbbi intézkedések végrehajtását a helyszínen ellenőrizték a hivatal szakemberei.

Az egység a jogsértések maradéktalan kijavítása után, a hatóság újabb, kedvező eredményű helyszíni szemléjét követően folytathatja csak tevékenységét.

Az eljárás és a bírság megállapítása folyamatban van, az érintett vállalkozás adatai megtalálhatóak a [jogsértés listán](https://portal.nebih.gov.hu/jogsertesek).

Az ellenőrzés során készült videó és fényképek elérhetőek a Nébih honlapján: <https://portal.nebih.gov.hu/-/budapesti-hazhoz-szallito-etterem-mukodeset-fuggesztette-fel-a-nebih>

2020. december 17.

Nemzeti Élelmiszerlánc-biztonsági Hivatal